በኬንያ  ምርጫ የሚመዘገበውን ውጤት ተከትሎ ውዝግብ እንዳይነሳ ተሰግቷል
በኬንያ  ምርጫ የሚመዘገበውን  ውጤት ተከትሎ  ውዝግን ይነሳል የሚል  ስጋት  እንዳለ ተገለጸ ።በተፎካካሪዎቹ የቃላት ጦርነት፣ በእልህ አስጨራሽ የምርጫ ቅስቀሳዎች እና   በከፍተኛ ውጥረት የታጀበው የኬንያ ፕሬዚዳንታዊ ምርጫ እነሆ በቀናት የሚቆጠር እድሜ ብቻ ቀርቶታል፡፡የፕሬዚዳንት ኡሁሩ ኬንያታ ብርቱ ተፎካካሪ ሆነው የቀረቡት ራይላ ኦዲንጋ እሳቸውም ሆኑ ፓርቲያቸው በዚህ ምርጫ የሚሸነፉ ከሆነ ውጤቱን እንደማይቀበሉ መናገራቸው ደግሞ ስጋቱን ይበልጥ እንዳባባሰው እየተነገረ ነው፡፡ስለሆነም በከፍተኛ ውጣ ውረዶች ውስጥ ያለፈው እና በቀጣይ ማክሰኞ የሚደረገው ምርጫ መጨረሻው ምን ይሆን በሚል ጉጉት መላው አለም የሚጠብቀው ጉዳይ ሆኗል፡፡ከ5ሺህ የሚልቁ የምርጫ ታዛቢዎችና በመቶዎች የሚቆጠሩ አለም አቀፍ ጋዜጠኞች በስፍራው ተገኝተው የምርጫውን ሂደት የሚከታተሉ ይሆናልም ነው የተባለው፡፡የኬንያ ገለልተኛ የምርጫ ኮሚሽን እንደገለጸው ከ25 በላይ የሚሆኑ አለም አቀፍ የታዛቢዎች ቡድን ለምርጫው ፍትሃዊነት እውቅና ለመስጠት እንዲቻል በድምጽ አሰጣጡ ወቅት ቦታ እንዲሰጣቸው መጠየቃቸውን ገልጿል፡፡ከኬንያ ጋር ዲፕሎማሲያዊ  ግንኙነት ያላቸው አብዛኞቹ  ሃገራትም ምርጫውን የሚታዘቡ የልዑካን ቡድኖችን መላካቸውም ታውቋል፡፡ቀናት ብቻ በቀሩት በዚህ የምርጫ ሂደት ላይ ለመሳተፍ በብዙ ሺዎች የሚቆጠሩ አካላት ጥያቄ ቢያቀርቡም አምስት ሺህ 600 ብቻ ተሳታፊ እንደሚሆኑም ኮሚሽኑ አስታውቋል፡፡የኮሚሽኑ ቃል አቀባይ ሚስተር አንድሪው ሊሞ እንደጠቆሙት ከተለያዩ የአለም ክፍሎች የተውጣጡ ከ200 በላይ ጋዜጠኞችም የምርጫውን ሂደት በቀጥታ የሚዘግቡ ይሆናል፡፡ቃል አቀባዩ ለዘ ኔሺን በሠጡት መግለጫ አሁንም ድረስ በርካታ ጥያቄዎች እየቀረቡ በመሆናቸው የጋዜጠኞቹ ቁጥር ከዚህም በላይ ከፍ ሊል እንደሚችል ተናግረዋል፡፡ከአራት ዓመታት በፊት በኬንያ በተካሄደው ምርጫ 1 ሺህ 834 የምርጫ ታዛቢዎች ብቻ ተሳታፊ የነበሩ ሲሆን ከዘንድሮው በእጅጉ ያነሰ እንደነበርም ሚስተር አንድሪው ጠቁመዋል፡፡ይህም ምርጫው ምን ያህል ዓለም አቀፍ ትኩረትን እንደሳበ ያመላክታልም ብለዋል፡፡( ምንጭ: ዘኔሽን) 